By dié eetplek is g'n kelners, g'n fooitjies | Netwerk24
By dié eetplek is g'n kelners, g'n fooitjies
Deur Julian Jansen 26 Januarie 2020 00:00
Dankie, maar nee dankie vir fooitjies.
Die sjef Leigh Steven-Jennings bedien 'n klant. Foto's: Edrea du Toit
Dít is wat jy hoor by 'n nuwe restaurant naby die parlement in Kaapstad wanneer jy jou rekening wil betaal.
Want die "kelner" wat jou bedien by Pilcrow & Cleaver op Kerkplein in die middestad is eintlik een van die sjefs – en toe dié eetplek in Desember sy deure oopmaak, het die bestuur besluit op 'n geen-fooitjie-beleid.
Die eienaar, Judi Fourie, sê klante het nou al begin gewoond raak daaraan dat die persoon wat jou bestelling neem, wat jou kos maak én dit voor jou neersit een en dieselfde mens is.
Die 32-jarige blondekop-sakevrou sê baie restaurante misbruik die fooitjiestelsel. Kelners word bitter min betaal en maak dan amper uitsluitlik op fooitjies staat.
"Almal kry nie elke dag dieselfde nie.
Judi Fourie, eienaar en hoofsjef.
"Ons filosofie is eerder om almal beter te betaal. Almal is sjefs, daar is nie kelners nie."
Fourie lei haar span op om eerder beheer oor te neem van elke aspek van die onderneming, insluitend die bou van verhoudings met gereelde klante.
Op dié manier leer die sjefs – wat almal teen 'n vaste salaris aangestel is – ook vaardighede wat buite die kombuis waardevol sal wees as hulle eendag bestuurders sou wou word.
"Die konsep kan werk in Kaapstad. Mense hier is nogal lief daarvoor om met die sjef te praat. Saam met my, die hoofsjef, is ons sewe sjefs."
Fourie is oorspronklik van Franschhoek en het haar planne om medies te swot opsygeskuif om eerder te swot om sjef te word. Sy het al in restaurante in Engeland, Mosambiek en Zanzibar gewerk.
"Ek is baie lief vir wat ek doen!"
Die sjef Leigh Steven-Jennings se spesialiteit is geregte met 'n plantbasis. Sy sê die eetplek is vol lewe en ook intiem.